Folketing
1998-12-02

Der står jo så smukt, at lovforslaget her går ud på at forbedre og forny de tekniske erhvervsuddannelser, og hvem kan dog have noget imod det? Det er jo i hvert fald nogle positive ord, og det tror jeg vi alle sammen kan være med på. Men spørgsmålet er så, hvordan man gør det, og der tror jeg nok, at jeg allerede fra starten af må meddele ministeren, at Fremskridtspartiet ikke er helt enig med regeringen i den måde, den har disponeret på. Et ønske om, at 95 pct. af en ungdomsårgang tager en ungdomsuddannelse, kan vi for så vidt godt være enige i er et godt måltal at gå efter. Om vi skal helt op på, at det er 50 pct., der så derefter tager en videregående uddannelse, kan måske diskuteres, men lad os ikke hænge os i procenterne.